সেখানে পাকুড় গাছের তলায় থান বাঁধিয়ে ঘট বসিয়ে পুজো শুরু হয়। পরে সেই থানে মন্দির হয়েছে। এই কাহিনির সত্যতা কতটা, জানা যায়নি। কিন্তু স্থানীয়দের মনে পাগলি কালীই তাঁদের রক্ষাকর্ত্রী। আক্ষরিক অর্থেই এই থানের কালীপুজো যেন হিন্দু-মুসলিমের মিলন ক্ষেত্র। এখানে ভাগীরথীর একদিকে ইংরেজবাজার ব্লকের খাসখোল, অন্য পারে কালিয়াচক ২ নম্বর ব্লকের বাঙ্গিটোলা। এখানেই গঙ্গা-ভাগীরথীর মিলনস্থল। আর ৫০ মিটার দূরে ভাগীরথীর ধারে ইমামনগর মৌজায় পাগলি কালীর থান। সময়ের সাথে সাথে নতুন নতুন মিথও যোগ হয়েছে। পাগল গোছের এক সাধক নাকি দীর্ঘদিন ওই থানের পাশে ঘাঁটি গেঁড়েছিলেন। কোথা থেকে এসেছিলেন, কোথায় চলে গিয়েছেন, কেউ জানে না। পাগলটা নাকি কালীর দেখা পেয়েছিলেন। তাই এই দেবীর নাম হয়ে গিয়েছে পাগলি কালী। গঙ্গা একসময় এই এলাকায় ছিল ভয়ঙ্করী। প্রতি বর্ষায় বিঘার পর বিঘা জমি গিলে নিত। লক্ষাধিক মানুষকে বেঘর করেছিল।